‘सबभन्दा ठूलो आफ्नो स्वास्थ्य हो । पहिले घुँडा ठीक गर्छु । स्वस्थ हुन्छु । अनि दौडनेछु,’ गत वर्ष उनले भनेकी थिइन् । योजनाअनुसार रिकोभरी नभएपछि उनले २०१७ को सिजन केही रेस पनि छाड्नुपर्‍यो । उनी अहिले पनि आफ्नो घुँडा पूर्ण रूपमा ठीक नभएको बताउँछिन् । ‘लगभग ८० प्रतिशत रिकोभरी भएजस्तो लाग्छ । अलि बढी दौड्दा भने अझै दुख्न छाडेको छैन । अझै रिकोभरी हुने प्रक्रियामै छु । चाँडै ठीक हुने आशा छ,’ दोस्रोपल्ट एसियन च्याम्पियन भएपछि उनले भनिन्, ‘घुँडालाई ध्यान दिएर तनाव लिनुभन्दा छिटो रिकोभरी हुने र मानसिक रूपमा बलियो बन्ने प्रयास गरिरहेकी छु ।’
